การปกป้อง เครื่องคอมพิวเตอร์ (2)
เมื่อวานนี้ยายเมาท์ได้พาไปรู้จักกับ Malware ตัวร้ายที่อาจแฝงตัวเข้ามาฝังในเครื่องคอมพิวเตอร์ของเรา และพยายามล้วงข้อมูลของเรา
26 ก.พ. 2558

โดย...เมาท์  คลองเตย
เมื่อวานนี้ยายเมาท์ได้พาไปรู้จักกับ Malware ตัวร้ายที่อาจแฝงตัวเข้ามาฝังในเครื่องคอมพิวเตอร์ของเรา และพยายามล้วงข้อมูลของเรา โดยเฉพาะข้อมูลทางการเงิน โดยเฉพาะรหัสส่วนตัวในการทำธุรกรรมอินเทอร์เน็ตแบงก์กิ้ง หรือช็อปปิ้งออนไลน์
บางโปรแกรมสามารถเข้าไปดูละเอียดในไฟล์ที่ท่านบันทึกไว้บนฮาร์ดดิสก์และดึงเอาข้อมูลสำคัญๆ อาทิ ข้อมูลทางด้านภาษี หรือรายละเอียดการทำธุรกรรมบนบัตรเครดิตออกมาได้
ยายเมาท์ไปถามกูรูมาแล้ว ได้คำแนะนำมาบอกคุณผู้อ่านว่าควรจะปฏิบัติต่อคอมพิวเตอร์เพื่อรักษาความปลอดภัยให้กับเครื่องคอมพิวเตอร์ของท่าน เพื่อปกป้องข้อมูลทางการเงินของเรา
สิ่งที่ท่านจะต้องทำ ขอย้ำว่า จะต้องทำ สิ่งแรกคือ ติดตั้งโปรแกรมแอนตี้ไวรัส และแอนตี้สปายแวร์ต่างๆ ในคอมพิวเตอร์และจะต้องหมั่นอัพเดทโปรแกรมเป็นประจำ
จากนั้นหากคอมพิวเตอร์ของท่านขึ้นข้อความ “Updates are ready to be installed” ขอให้ทำการติดตั้งทันที เนื่องจากหลายๆ โปรแกรมท่ี่ท่านอัพเดทนั้นประกอบด้วยโปรแกรมที่ช่วยรักษาความปลอดภัยให้กับเครื่องคอมพิวเตอร์ของท่านเช่นกัน
นอกจากนี้ อย่าคลิกบรรดา Pop up ที่ปรากฏบนหน้าจอ มักจะเป็นโฆษณาแปลกๆ โผล่ขึ้นมา อาจจะทำให้เราเผลอคลิกเข้าไปโดยไม่ตั้งใจ มาตรการป้องกันขั้นเด็ดขาด ก็คือ การบล็อก Pop up ทั้งหมดที่ได้ปรากฏบนหน้าจอ
อย่าเปิดไฟล์ที่แนบมากับอีเมลที่ท่านไม่รู้จักชื่อผู้นำส่ง ควรจะลบอีเมลเหล่านี้ทิ้งโดยไม่ต้องเปิดอ่าน และตามไปลบทิ้งอย่างถาวรในถังขยะเสียเลย  และท่านควรรันโปรแกรมตรวจจับไวรัสอย่างสม่ำเสมอ
หากต้องการดาวน์โหลดซอฟต์แวร์ เพลง วิดีโอ หรือเกมต่างๆ ผ่านอินเทอร์เน็ต ขอให้ท่านเข้าเว็บไซต์ที่เชื่อถือได้เท่านั้น ในกรณีที่ท่านใช้คอมพิวเตอร์ร่วมกับสมาชิกในบ้าน ควรจะสอนวิธีการเปิดอีเมล ดาวน์โหลด และเรื่องการปิด Pop up ที่ถูกต้อง เพื่อให้คนอื่นเข้าใจและใช้คอมพิวเตอร์อย่างถูกวิธี
พยายามพิมพ์ชื่อ URL ของธนาคารที่ท่านทำธุรกรรมด้วยตัวเอง
เนื้อที่หมดแล้ว วันพรุ่งนี้ มาว่ากันต่อให้จบในเรื่องนี้